Papersnake/gushiwen huggingface dataset:
和谢吏部铁字韵三十四首·自叙三首
邓肃（宋代）

万物纷纷一马耳，百川不同均一水。
不将彼是作殊观，坐使须弥纳芥子。
李白高视空无人，审言更作牙官嗔。
可怜纸上较轻重，画饼象龙俱未真。
我师宣尼四病绝，抱瓮宁作汉阴拙。
万变纷纷不敢侵，真室何须枢楗铁。
孤松和诸子作因忆归宗复生松
释函是（明代）

寒影敛幽壑，涛声响万山。一株非我意，孤韵共人閒。

干入春云里，枝横夜月间。鹤巢应未改，犹待老僧还。
梅花喜神谱·欲谢一十六枝
宋伯仁（宋代）

丝丝丝共白，历遍风霜寒。
君王岂轻剪，欲疗将军安。
早朝雪中作东会川廷贵二内翰
柯潜（明代）

谁将豪句破天悭，银色平铺仗外山。阁道夐连瑶岛上，羽林尽外蕊官间。

光添宝殿金莲炬，寒映龙墀玉笋班。朝罢千官珂佩散，宫壶遍赐近臣还。
佛图市
项安世（宋代）

雨意阴连日，秋容淡满溪。
水穿平野断，去截远山低。
客路朝昏畏，村墟卯酉齐。
傅闻近湖北，渐喜脱江西。
种桂
方岳（宋代）

山翁不办碧油幢，办与秋风斸老椿。
嚼雪未论香世界，眠云已惬月轩窗。
谁分兔臼玉千杵，不费鸿门璧一双。
蚤晚乘槎问银汉，呼童多酿酒成缸。
雪中三首
白玉蟾（宋代）

朔风吹冷裂窗纱，重把罗帏绣幕遮。
青女先将霜起早，素娥始放雪飞花。
秋闱首日八王允辞荐即事漫赋
高方（清代）

无心帖括求高第，复上梁王却聘书。祇为耽间成疾疢，非关傲世托耕锄。

酒逢嘉会疏狂在，秋满长安寂寞余。自是不归归亦得，北来南去任樵渔。
和济叔春日
彭汝砺（宋代）

青衫日日逐埃尘，风雨今朝重惜春。幽鸟数声还近节，落花万惜正愁人。

十分润泽生东亩，一丈波涛长旧津。欲踏泥涂上城角，纷纷草色细如茵。
夜月
韩淲（宋代）

月近中秋好，人宁不用情。那知云欲暮，遽作雨连明。

圆缺閒皆见，阴晴老自惊。夜凉山叶响，灯火短长檠。
饮中示子贤诸友七绝颇愧狂斐 其一
欧阳澈（宋代）

时来一钓会连鳌，舌在谁羞旧缊袍。风骨自惭非太白，高吟大醉浪推豪。
折子明提刑自湘中以诗问讯用韵酬之
陈傅良（宋代）

久立天涯咏式微，胡然华发尚□□。
□□□望归簪履，便冀君恩到盖帷。
当世岂无君子论，□□□□□人诗。
湘中一似桐乡好，安得扁舟着钓丝。
阌乡寓居十首。小径
吴融（唐代）

碍竹妨花一径幽，攀援可到玉峰头。

若教须作康庄好，更有高车驷马忧。
次韵韩宰上元二绝句 其二
王庭圭（宋代）

伤时此夜忆神京，月照鳌山辇道平。朱雀街门旧行路，星毬飞上凤凰城。
乌夜啼·檐角楠阴转日
陆游（宋代）

檐角楠阴转日，楼前荔子吹花。鹧鸪声里霜天晚，叠鼓已催衙。乡梦时来枕上，京书不到天涯。邦人讼少文移省，闲院自煎茶。
送中侄
释智圆（宋代）

四明乃旧隐，岑寂宅神仙。
寒松糅紫霞，幽岩落飞泉。
经秋动归心，荷策登江船。
澄波漾残晖，群峰插晴天。
窈窈空林下，片石待安禅。
将游湘水寻句溪诗
谢朓（南北朝）

既从陵阳钓。
挂鳞骖亦螭。
方寻桂水源。
谒帝苍山箜。
辰哉且未会。
乘景弄清漪。
瑟汩泻长淀。
潺湲赴两岐。
轻苹上靡靡。
杂石下离离。
寒草分花映。
戏鲔乘空移。
兴以暮秋月。
清霜落素枝。
鱼鸟余方翫。
缨緌君自縻。
及兹畅怀抱。
山川长若斯。
中京纪事
苏颂（宋代）

边关本是苦寒地，况复严冬入虏乡。
一带土河犹未冻，数朝晴日但凝霜。
上心固已推恩信，天意从兹变燠暘。
最是使人知幸处，轻裘不觉在殊方。
要离墓
顾珍（清代）

三尺侏儒佩一钩，胸藏猛气胆凌秋。青峰乍向舟中跃，碧血俄看水上浮。

花落墓门飞蛱蝶，日斜吴市叫鸺鹠。几回欲采蘋蘩荐，长恐英雄泪不收。
司徒开府韩国富公挽辞四首 其一
司马光（宋代）

天祐休明祚，时生隽杰臣。贤科首多士，宰府泽生民。

焕烂三台正，冲融四海春。欲知甄冶力，试问白头人。
春日（己巳岁作）
杜琼（明代）

白发慵梳不裹巾，高斋无语独伤神。
忧君谁似监门女，匡世难求筑版人。
天外乱山迷落日，雨中芳草恋残春。
新刍未熟难成醉，欲借醇醪问比邻。
和陈亮功张次夔二同年唱酬廉字诚字之作
孙应时（宋代）

早韭到晚菘，紫蓼用绿葵。
古为声节士，此昧良自知。
银鞍黄金络，绮户芙蓉闺。
丈夫各自适，物理那能齐。
次韵王将仕
白玉蟾（宋代）

诗坛勍敌我何堪，只把新诗著意参。
韵险有如行栈合，句香何止食余甘。
江寒风落余章谬，鸟过身轻一字惭。
饭了相陪閒笑语，锦囊非我许谁探。
为林子山题王叔明所作羌山隐居图
凌云翰（元代）

诗人头未白，又欲隐羌山。好把无声意，光传满世间。
嘉陵江舟中三绝
洪咨夔（宋代）

辛夷零落水生漪，睡暖沙凫荫酒旗。
不是归帆相料理，春光如许底能知。
夏雨
韩淲（宋代）

已忻五月凉，连得六月雨。泉石养芝朮，圳浍长禾黍。

病虽未能饮，起亦尚可句。凌晨百鸟啼，静夜百虫语。

寺外钟磬音，樵歌自来去。
观吕居仁诗
李彭（宋代）

西风鏖暑功夫深，老火由来欺稚金。蛮花缺月午梦短，伐翳正尔开遥岑。

忽看僧珍五字句，妙想寔与神明聚。清如明月东涧泉，壮如玄豹南山雾。

抑扬顿挫百态随，鸷鸟欲举风迫之。莫言持此黄初诗，直恐竟亦不能奇。

老怀凛凛受霜气，想见此郎冰雪姿。鄙夫好诗如好色，嫣然一笑可倾国。

击节歌之侑欢伯，杯中安得着此客。此客不肯绁尘羁，况复世网如蛛丝。

秋空横河雕鹗上，不许蜂蝶同所归。汉家太尉死宗社，大鸟泣坟天所借。

谢傅未吐活国谋，赍恨怀奇赴泉下。僧珍向来期此人，颓波砥柱妙入神。

要当叠些湘水滨，唤起犹足张吾军。
和河南罗主簿送校书兄归江南
戴叔伦（唐代）

兄弟泣殊方，天涯指故乡。断云无定处，归雁不成行。

草莽人烟少，风波水驿长。上虞亲渤澥，东楚隔潇湘。

古戍阴传火，寒芜晓带霜。海门潮滟滟，沙岸荻苍苍。

京辇辞芸阁，蘅芳忆草堂。知君始宁隐，还缉旧荷裳。
寄楷禅师
释德洪（宋代）

龙蛇头角混埃尘，临死方知老净因。三度傲辞天子敕，一生甘作净名身。

虎皮羊质成何事，牛马襟裾亦谩陈。须信屈原千载后，空门犹有独醒人。
毛诗 其一
彭汝砺（宋代）

美刺诗之奥，予今得所归。议收天地远，心到圣贤微。

雅颂藏兴废，虫鱼隐是非。篇章三百五，一一数珠玑。
偈颂一百六十首
释宗杲（宋代）

休夸棒下无生忍，拨置当阳掣电机。
未屙已前蓦提得，一击自然亡所知。
郑县宿陶太公馆中赠冯六元二
王昌龄（唐代）

儒有轻王侯，脱略当世务。本家蓝田下，非为渔弋故。

无何困躬耕，且欲驰永路。幽居与君近，出谷同所骛。

昨日辞石门，五年变秋露。云龙未相感，干谒亦已屡。

子为黄绶羁，余忝蓬山顾。京门望西岳，百里见郊树。

飞雨祠上来，霭然关中暮。驱车郑城宿，秉烛论往素。

山月出华阴，开此河渚雾。清光比故人，豁达展心晤。

冯公尚戢翼，元子仍跼步。拂衣易为高，沦迹难有趣。

张范善终始，吾等岂不慕。罢酒当凉风，屈伸备冥数。
晋文渊阁及太子太保愧感有述三首 其三
郭之奇（明代）

当年簪笔羡瀛洲，此日天章动碧流。番岭人才供一代，曲江金镜表千秋。

干戈满目惭迂腐，蝉冕惊心惜赘疣。自继莱公称北锁，几从范老学先忧。
谷堂真赞 其一
释慧空（宋代）

冰出水，玉出石，破獍出窠母遭食。宗师得法，佛祖避席。

正令当行，十方辟易。耕者驱其牛，饥者夺其食。龙骧虎骤，铁眼铜睛。

到绳床角头，则不寒而慄。有此体裁，具此作略，是真临济儿孙，黄龙头角。

东山与么赞之，何曾一字赞著。
再和杨公济梅花十绝
苏轼（宋代）

北客南来岂是家，醉看参月半横斜。
他年欲识吴姬面，秉烛三更对此花。
寄友
连文凤（宋代）

少年锐气尽消磨，岁月相随醉梦过。
今古悠悠交道变，江山渺渺俗人多。
绝弦应为无知者，鼓瑟其如不好何。
从此诗筒频寄取，莺花时节莫蹉跎。
再叠前韵，奉答仙屏中丞 其二
丘逢甲（清代）

径欲笺愁上紫清，可能太上竟忘情。伤心灾异刘中垒，冷眼英雄阮步兵。

三古以来此奇变，九州之外莫逃名。千秋碧血依然热，苌叔违天志傥成。
咏浮槎
陈守镔（明代）

灵槎泛泛日边来，夭矫犹龙信异哉。若木何年腾碧汉，扶桑疑是出蓬莱。

虽经漂泊非沟断，自是乘风作楫才。为语道旁休诟厉，良工应识拂云裁。
清平乐（三之一）
贺铸（宋代）

吴波不动。四际晴山拥。载酒一尊谁与共。回首江湖旧梦。

长曹珠箔青篷。舻声鸦轧征鸿。泪□镂檀香枕，醉眠摇□春风。
礼烈亲王骹箭图
姚元之（清代）

烈王大箭无碆卢，剡木九寸穿六觚。开图睥睨天门貙，两眼不敢相窥𨵦。

我王大野横雕弧，长镝一吼出谷驱。黑云退飞天东隅，海水倒立失蓬壶。

贲育咋舌心辘轳，挟簳夜走养大夫。松山杏山雪模糊，一镞能使万骨枯。

长城洞开日月扶，帝曰奇勇王拜呼，投弓一笑天下酺。

忆昔太祖射洞城，栋鄂胆裂金鎞明。神武天纵非人能，超轶万古王克承。

锡以彤弓载以铭，森閟武库鬼莫撄。王攀龙髯上太清，王遗白羽杀欃枪。

饿鸱夜叫秋风惊，骹箭犹在王如生，嗟尔天狼敢横行。
喜朝天（清暑堂赠蔡君谟·林钟商）
张先（宋代）

晓云开。睨仙馆陵虚，步入蓬莱。玉宇琼甃，对青林近，归鸟徘徊。玉月顿消清暑，野色对、江山助诗才。箫鼓宴，璇题宝字，浮动持杯。

人多送目天际，识渡舟帆小，时见潮回。故国千里，共十万室，日日春台。睢社朝京非远，正如羹、民口渴盐梅。佳景在，吴侬还望，分阃重来。
大蓬山天宝碑
何彦国（宋代）

谁向山阴谩刻镌，雨淋日炙隶文全。
依稀记得升平事，天宝犹题十二年。
扇子诗
李石（宋代）

蚤来晚去海波生，蛮触封疆不足争。
袖手更须饶一著，也知竖子要横行。
橘花
刘克庄（宋代）

一种灵根有异芬，初开尤胜结丹蕡。
白于薝卜林中见，清似旃檀国里闻。
淡月珠胎明璀粲，微风玉屑撼缤纷。
平生荀令熏衣癖，露坐花产至夜分。
再入禁林即事
张方平（宋代）

重到金坡二十春，閒思出处一伤神。略行大地山川遍，再睹青天日月新。

疏籁岂知谐律吕，散材无意入辕轮。何时却出都门去，静掩岩扉老此身。
水龙吟（次周月船）
赵以夫（宋代）

塞楼吹断梅花，晓风瑟瑟添＿咽。关河万里，烟尘四野，眼前都别。击楫功名，椎锋意气，是人都说。问周郎何日，小乔到手，为君赋、酹江月。

休把愁肠暗结。又相将、鲁云书节。锦围放密，金樽任满，歌声莫歇。赢得朝朝，半醒半醉，佯痴佯劣。尽懵腾，深入无何，管甚须鬓成雪。
十二月二十七日趋溪
陈造（宋代）

西风蜚江浪，江畔那容立。
霰花溅千尺，望望客衣湿。
小舟舣两三，人已鹅雁集。
侧睨波汹汹，俯怜身岌岌。
乘凌玩掀舞，生死付呼吸。
前登为回首，舟重巾{角戢}{角戢}。
支径不通车，车去如见絷。
念此役夫苦，体我官事急。
傍顾中夜还，得无僵仆泣。
畀汝就甘寝，白饭亦周给。
徇人多意外，自信宁不及。
利物身每轻，睡觉况六十。
一日复一日
张耒（宋代）

一日复一日，炎凉行一周。
异乡犹在望，白发久生头。
且看寻橦技，休怀失马忧。
天公有至信，万古一春秋。
题老蛟化江叟吹笛图
袁凯（明代）

吴头楚尾老髯翁，千里烟波有故宫。
日暮江亭不归去，犹将玉笛倚秋风。
耕耤 其一
杨二酉（清代）

连畴宿雨润如膏，太守亲推湿锦袍。犁破碧云开万顷，自今岁有属贤劳。
惠守詹君见和复次韵
苏轼（宋代）

已破谁能惜甑盆，颓然醉里得全浑。
欲求公瑾一囷米，试满庄生五石樽。
三杯卯困忘家事，万户春浓感国恩。
刺史不须邀半道，篮舆未暇走山村。
新雷
何巩道（明代）

忽忽春光暗里催，道心生处夜闻雷。十年旧恨都成梦，一夕新闻尽化灰。

灯影照来将老鬓，雨声吹入未残杯。东风莫遣林花落，记得樱桃昨夜开。
丙子下第感赋 其二
王继香（清代）

赚杀燕台郭隗金，轮蹄蹀躞到而今。丹青妄冀收凡骨，磁石原而引曲针。

独向风尘伤茧足，轻违定省亦何心。祇应散发东归去，醉抚成连海上琴。
次韵静师仁叟山居 其一
叶椿（宋代）

生涯卜筑翠微深，门在烟萝路几寻。窃果白猿窥诵易，栖松黄鹤听调琴。

泉声漱石丁东玉，竹影摇风琐碎金。雨霁乘闲种瑶草，和云斸破古松阴。
抚琴歌
庐山夫人女婉（魏晋）

登庐山兮郁嵯峨，晞阳风兮拂紫霞。招若人兮濯灵波，欣良运兮畅云柯。

弹鸣琴兮乐莫过，云龙会兮登太和。
君子轩为宋先生作绍兴人成国公书扁
曹义（明代）

庭前脩竹晚苍苍，庭下丛兰带露芳。暗度清香来枕席，晴分翠影落琴床。

湘江雨暝吟情迥，楚畹春深客梦长。爱尔轩中人似玉，应知相对兴难忘。
赠李彦威秀才
苏轼（宋代）

魏王大瓠实五石，种成濩落将安适。
可怜公子持十牛，海上三年竟何得。
先生少负不羁才，従车数到单于台。
天山直欲三箭取，白衣将军何人哉。
夜逢怪石曾饮羽，戏中戟枝何足数。
誓将马革裹尸还，肯学班超苦儿女。
封侯卫霍知几许，老矣先生困羁旅。
酒酣聊复说平生，结袜犹堪一再鼓。
弃书捐剑学万人，纨绔儒冠皆误身。
穷途政似不龟手，与世羞为西子颦。
如今惟有谈天口，云梦胸中吞八九。
世间万事寄黄粱，且与先生说乌有。
题广信王氏园菊本十种 其二 御爱黄
郑真（明代）

秋香送喜入天容，采采承恩雨露浓。愿奉君王千万寿，御袍黄映玉袍重。
辛法司
卢照邻（唐代）

甫国佳人至，北堂罗荐开。
长裙随凤管，促柱送驾杯。
云光身后落，雪态掌中回。
到愁金谷晚，不怪玉山颓。
鹧鸪天
周紫芝（宋代）

彩鹢双飞雪浪翻。楚歌声转绿杨湾。一川红旆初衔日，两岸朱楼不下帘。

阑倚处，玉垂纤。白团扇底藕丝衫。未成密约回秋水，看得羞时隔画檐。
春日病起送陈皋甫张小山之皖
赛开来（清代）

丝雨霏霏日望庚，小窗吟苦句难成。人于久病偏愁冷，天为衰龄特放晴。

百岁光阴如过客，一年时节又清明。故人喜说皆强健，肯为贫官到皖城。
军中行
陈宗傅（宋代）

胡马出幽燕，风尘起北陬。
天兵偶不利，王气黯然收。
六龙守沙漠，谁复为报仇。
耿耿孤臣衷，长怀麦秀忧。
回首望京阙，血泪相和流。
安得众猛士，尽如穰苴俦。
戳力共厮分，枭取可汗头。
扫清犬羊群，釐复旧神州。
奇功勒燕石，芳名播千秋。
寄李侍御
张谓（唐代）

柱下闻周史，书中慰越吟。近看三岁字，遥见百年心。

价以吹嘘长，恩从顾盼深。不栽桃李树，何日得成阴。
殢人娇
晏殊（宋代）

玉树微凉，渐觉银河影转。林叶静、疏红欲遍。朱帘细雨，尚迟留归燕。嘉庆日、多少世人良愿。

楚竹惊鸾，秦筝起雁。萦舞袖、急翻罗荐。云回一曲，更轻栊檀板。香炷远、同祝寿期无限。
范兰亭索赠限梅岑送潘问奇原韵 其二
戴亨（清代）

林园寂历绕烟洲，岸帻披襟出世求。苍竹吟风栖老鹤，玉箫吹月下高楼。

人间谁是青云侣，天上空怀紫府游。自我溪山乘逸兴，应抛丹鼎共渔舟。
留别江陵王少府
张籍（唐代）

迢迢山上路，病客独行迟。况此分手处，当君失意时。

寒林远路驿，晚烧过荒陂。别后空回首，相逢未有期。
中秋月
潘纬（唐代）

古今逢此夜，共冀泬明。岂是月华别，只应秋气清。

影当中土正，轮对八荒平。寻客徒留望，璇玑自有程。
客中秋晚
戴复古（宋代）

榴花才放客辞家，客里因循见菊花。
独坐西楼对风雨，天寒犹自着轻纱。
腊月十一日奉天殿进书
杨守阯（明代）

紫宸班列晓钟初，拜进缃编上玉除。禹贡九州经制法，周官六典太平书。

重瞳日月垂明鉴，三殿云霞映卷舒。文武宪章应有在，致君尧舜复何如。
次韵蔡瞻明木犀八绝句 其六
洪适（宋代）

广寒秋桂映天池，休说当年折得时。韵胜今逢岩下种，价高宁靳橐中资。
桓温府为郗超王珣语
佚名（魏晋）

髯参军。短主簿。能令公喜。能令公怒。
王直翁相过
黄庚（元代）

芒鞋朝踏雨，来自赤城山。
久别翻生面，相看各老颜。
开樽茅屋裹，煮茗竹林间。
此去须荣遇，宁愁计路难。
赠傅得一
朱熹（宋代）

到处逢人说傅颠，相看知是几生前。直携北斗倾天汉，去年龙宫第二仙。
太白西峰偶宿车祝二尊师石室晨…寄呈凤翔齐员外张侍御
卢纶（唐代）

弱龄诚昧鄙，遇胜惟求止。如何羁滞中，得步青冥里。

青冥有桂丛，冰雪两仙翁。毛节未归海，丹梯闲倚空。

逍遥拟上清，洞府不知名。醮罢雨雷至，客辞山忽明。

山明鸟声乐，日气生岩壑。岩壑树修修，白云如水流。

白云消散尽，陇塞俨然秋。积阻关河固，绵联烽戍稠。

五营承庙略，四野失边愁。吁嗟系尘役，又负灵仙迹。

芝朮自芳香，泥沙几沉溺。书此欲沾衣，平生事每违。

烟霄不可仰，鸾鹤自追随。
淫祀
董嗣杲（宋代）

水泛牌头五里亭，尚留破庙压空坰。
松萝阴覆鸦群怪，里社声传土偶灵。
幡袅欹竿三丈赤，溪分荒藻数丛青。
头陀强解愚夫卜，瓶缶花香带肉腥。
送兄弟还都至长葛河上四首·别后作
韩维（宋代）

朔风吹惊鸿，行列失后行。
苍苍雪压船，齿齿冰着岸。
离马声正悲，别脸泪犹泫。
却望携手处，危樯映林见。
睡起写怀
王守仁（明代）

江日熙熙春睡醒，江云飞尽楚山青。閒观物态皆生意，静悟天山入窅冥。

道在险夷随地乐，心忘鱼鸟自流形。未须更觅羲唐事，一曲沧浪击壤听。
又和
洪咨夔（宋代）

终朝聒得耳神飞，东舍西邻尽贩机。
百样攀花无我分，惯将帘作后堂衣。
遣遇
杜甫（唐代）

磐折辞主人，开帆驾洪涛。
春水满南国，朱崖云日高。
舟子废寝满，飘风争所操。
我行匪利涉，谢尔从者劳。
石间采蕨女，鬻市输官曹。
丈夫死百役，暮返空村号。
闻见事略同，刻剥及锥刀。
贵人岂不仁？视汝如莠蒿！
索钱多门户，丧乱纷嗷嗷。
奈何黠吏徒，渔夺成逋逃！
自喜遂生理，花时甘缊袍。
菩萨蛮 屈宛争、叶苕芳合写春兰秋菊图
席佩兰（清代）

群芳各占春秋妙。芭蕉雪里人争笑。画手是凡才。非时不并开。

争心无隔碍。合写如相爱。好在不同时。同时转不奇。
梅花和尚墓
周之瑛（清代）

上智能全历劫时，一抔无恙水之湄。梅留傲骨撑晴昊，竹写高怀认古碑。

名姓久登《高士传》，丹青空系后人思。东风岁岁逢寒食，谁踏蘼芜酹一卮。
发桂林刘帅立道同诸司出饯于甘棠渡口二首 其一
孙觌（宋代）

行尽海北天，笑指湘南路。使君载酒醪，拥节东城驻。

前驱千纛直，纵猎万人呼。尘流翳白日，十里映黄雾。

何人揖迎我，一苇横江渡。渺渺倦鸦翻，相随归薄暮。
和毛国镇白云庄五咏 白云庄偶题
苏辙（宋代）

归去携家住白云，云中猿鹤许同群。
陶公酒后诗偏好，疏传金余客屡醺。
芒屩潜行逐渔钓，壶浆时出劳耕耘。
却看人世应微笑，未熟黄粱昼梦纷。
过丹阳旧居
王存（宋代）

漂泊经故园，系舟款柴扉。破屋他人居，昔邻今或非。

父老迎我饮，祝我昼锦衣。我谢父老言，朴拙非所祈。

一官走尘土，实迫寒与饥。去乡未几载，颇觉侣俦稀。

人事已可嗟，况当白首归。泚泚练塘水，绿杨荫渔矶。

有田尚可耕，誓将父老依。
与鹿郎中
吴芾（宋代）

思到高人见一堂，经年魂梦镇飞扬。
抱疴已恨身无力，拗俗还飞路有妨。
聊寄一樽牵酒兴，更凭五字恼诗肠。
巡檐应索梅花笑，无计从君醉几场。
满庭芳·促织儿
张鎡（宋代）

月洗高梧，露漙幽草，宝钗楼外秋深。土花沿翠，萤火坠墙阴。静听寒声断续，微韵转、凄咽悲沉。争求侣，殷勤劝织，促破晓机心。
儿时，曾记得，呼灯灌穴，敛步随音。任满身花影，犹自追寻。携向华堂戏斗，亭台小、笼巧妆金。今休说，从渠床下，凉夜伴孤吟。
送?
郑巢（唐代）

又归衡岳寺，旧院树冥冥。坐石缝寒衲，寻龛补坏经。
峤云笼曙磬，潭草落秋萍。谁伴高窗宿，禅衣挂桂馨。
阳湖道中
张问陶（清代）

风迥五两月逢三，双桨平拖水蔚蓝。
百分桃花千分柳，冶红妖翠画江南。
虎井屿观海中沈城
吕成家（清代）

如何渊底立坚城，可是沧桑几变更。寂寞山河沈旧恨，屏藩海国值时清。

难寻危堞千层砌，犹见颓垣一片倾。我欲燃犀来照取，骊龙颔下探晶莹。
敏叔家会仙洞
彭汝砺（宋代）

大松十里建旌麾，晓日朝霞五色衣。幽谷静闻猿一啸，白云时见鹤双飞。

花开洞府春长在，人会瀛洲夜未归。家近武陵时入梦，诗成更忆故山薇。
柳梢青（游女）
蒋捷（宋代）

学唱新腔。秋千架上，钗股敲双。柳雨花风，翠松裙褶，红腻鞋帮。

柳来门掩银釭。淡月里、疏钟渐撞。娇欲人扶，醉嫌人问，斜倚楼窗。
偈颂七十一首
释了惠（宋代）

秉太阿剑，立太平基。
卷旗青海尾，奏凯乱峰西。
弟应兄呼成活业，汝携锄去我扶犁。
累夕大风
宋祁（宋代）

乘秋万窍怒，拂野恣离披。祭鸟东门酒，鸣鸢上将旗。

有谁樵旦暮，无客赋雄雌。何用呼号甚，枯桑了不知。
舟过当涂
彭汝砺（宋代）

悠悠章江柁，复自姑孰北。此身与此水，日夜俱无息。

关关林中鸟，软语如相识。杨柳枝叶长，青青祇如昔。

惟予鬓间发，种种添新白。开尊泛溪水，宛转随山色。

四方本予志，夷险非我恻。挂帆出长江，万里追鹏翼。
贺外舅转官
真德秀（宋代）

黄山桃李闹春风，曾见先生化育中。
轻界力行师孟子，井田有育复周公。
几年凋俗成佳邑，一旦新纶赏旧功。
明主已知材智美，渭川行起钓璜翁。
褫亭闻边事用壁间李川甫韵川甫大梁人
高叔嗣（明代）

北来烽火震边州，春兴无聊客鬓秋。
得丧此身真是马，姓名与世任为牛。
晴天乱雪吹空壑，落日黄云暗道周。
但有乡心随处似，题诗人满驿前楼。
九歌·云中君
屈原（先秦）

浴兰汤兮沐芳，华采衣兮若英。
灵连蜷兮既留，烂昭昭兮未央。
蹇将憺兮寿宫，与日月兮齐光。
龙驾兮帝服，聊翱游兮周章。
灵皇皇兮既降，猋远举兮云中。
览冀州兮有余，横四海兮焉穷。
思夫君兮太息，极劳心兮忡忡。
寄行宫监门王以通 其二
释永颐（宋代）

玉钩帘外前朝柳，斗鸭阑边小艳葩。莫道君王不曾问，好收银钥护宫花。
采石四咏 其一 温峤
杨杰（宋代）

半夜燃犀采石江，江神无处避馀光。未应赤帻能为害，窥见渊鱼已不祥。
偈三首 其一
释德洪（宋代）

出定只消弹指，佛法岂用工夫。我今要用便用，不管罔明文殊。
为转庵寿二首 其一
许及之（宋代）

却喜漳南解秩归，天教慰藉老朋知。巷南巷北游从旧，浙右浙东赓唱诗。

上阁有题皆得和，西湖无路可陪时。年颜相去追随得，难老如公寿更颐。
紫溪庄即事
刘学箕（宋代）

嶂碧枫丹色倍鲜，路回烟袅认前川。
霜阴酿晚意将雨，风厉裂前时见天。
古木叶彫鸟矍铄，平田沙泠鹭聊拳。
稻染割尽村原回，落日牛羊傍水眠。
答尹弥尔
刘跂（宋代）

门巷相看经几时，重来新事如弈棋。从今碌碌自我拙，尔后铮铮非子谁。

每惊咳唾尽珠玉，定有锦绣生肝脾。人生盖棺事乃已，一笑一嚬安足悲。
旅况书寄云客 其二
王彦泓（明代）

独吟孤醉自支持，朋旧官身可殢谁。怀刺往酬无味客，移笺来乞不情诗。

欢惩讹事偷游少，饮冒虚名得散迟。非敢谓君同病此，欢君想忆寄君知。
悦堂穆知閤写师顶相请赞
释普济（宋代）

春水满四泽，夏云多奇峰。秋月扬明辉，冬岭秀孤松。

难描邈，绝知音。悦堂不是闲相识，赞不欣兮骂不嗔。
宿筼筜铺
朱熹（宋代）

庭阴双树合，窗夕孤蝉吟。盘礴解烦郁，超摇生道心。
三和唐人惠山诗三首 其一
秦宝寅（清代）

金商变气候，层峦自苍苍。孤烟出林表，藤萝罥虚堂。

入门钟磐发，鸟并浮云翔。落日照秋潭，水净生微光。

徙倚不知晚，山花递幽香。肃穆古祠深，仰止讵能忘。
幽居
韦应物（唐代）

贵贱虽异等，出门皆有营。
独无外物牵，遂此幽居情。
微雨夜来外，不知春草生。
青山忽已曙，鸟雀绕舍鸣。
时与道人偶，或随樵者行。
自当安蹇劣，谁谓薄世荣。
苏幕遮 秋闺
束蘅（清代）

绿窗闲，人已静。玉兔初升，银烛光摇冷。倦倚画楼栏自凭。

庭院光光，墙角花枝映。小池新水明如镜，霜打残荷，几点无多剩。

瘦减腰肢力不胜。无奈伤秋，愁绝鸳鸯病。
鉴上人通内外学遍游访方晚栖旧隐年来示疾遂不出山牡丹四窠见寄因成三绝句以谢 其三
刘才邵（宋代）

学道何妨只在家，谩栽花草记年华。个中本自无荣悴，浮世何曾似落花。
寄王振拾遗（戊辰岁）
齐己（唐代）

折槛意何如，平安信不虚。近来焚谏草，深去觅山居。

□□□□□，□□□□馀。分明知在处，难寄乱离书。
挽词二首
傅察（宋代）

仙李遗风远，高门积庆长。
及身仪禁路，有子耀岩廊。
不及千钟乐，应留八叶昌。
凄凉封蜜印，仿佛映金章。
东雒山房诗
宋濂（明代）

东雒山人羽为衣，腰悬宝剑光陆离。超然乘天㳺，旷荡八极随飙驰。

俯视嵩高三十六，一一秀出紫金翠羽之华芝。中有少室八百六十丈，颠倒元气涵晨霏。

毵毵绿毛仙，濯足清泠渊。见人不肯折腰拜，手掷绿黍散作天花旋。

天花旋，舞连娟，玉女从东来，头戴云翘足跰𨇤。

试持秋帛捣寒石，中夜灵响凄紧如霜弦。不知龙穴有石髓，太乙月鼎将同煎。

劳生任飘忽，谁复相留连。天鸡一鸣天下白，齐州九点凝青烟。

朝㪺瀍涧之灵泉，夕漱伊洛之寒川。虽知城郭尚依旧，华表鹤泪应千年。

大江东流浴龙虎，丹光掩月夜吞吐。故乡何处久不归，人间一笑成今古。

三素云高不可攀，仰见群仙出没于其间。勿使明镜凋朱颜，顾我魁礧徒，无由扣琼关。

我不能鼻息吹虹霓，顿挫万物归新题。我不能白昼兀坐惜居诸，时翻枯竹除白鱼。

但得三寸舌，赤如莲花净于雪。高谈蕊珠经，旦夕声不绝。

声不绝，造玄徽，芙蓉峰前金虎要人骑。山人当相求，飞飞腾太微，共持瑶华玉管凌云吹。
水调歌头（次夕，觞客湖上，赋葛仙事）
刘克庄（宋代）

羯虏问周鼎，柱史出秦关。苦求句漏，何意身世远差安。不见踮句堕水，时有飞鸿遵渚，乐此久忘还。采药寓言耳，胸次有灵丹。

钓游处，榕叶暗，荻花残。自翁仙后千载，输与水鸥闲。我读内篇未竟，忽被急符驱去，洞闭白云寒。回首愧幽子，隐约海中山。
点绛唇（重阳后数日，菊墩始有花。与诸友再登，赋第四首）
向子諲（宋代）

莫问重阳，黄花满地须游宴。休论夷甸。且作江山观。

百岁光阴，屈指今过半。霜天晚。眼昏花乱。不见书空雁。
送顾子敦赴河东三首
黄庭坚（宋代）

揽辔都城风露秋，行台无妾护衣篝。
虎头妙墨能频寄，马乳蒲萄不待求。
上党地寒应强饮，两河民病要分忧。
犹闻昔在军兴日，一马人间费十牛。
景祐上辛祈谷二首
佚名（隋代）

于穆神宗，惟皇永命。
牙楝六尊，声歌千咏。
感怀
彭汝砺（宋代）

白头朱绂照银鱼，自笑名涂底屈纡。见说近来隆简素，高飞万里看鹏图。
南华道中二首
杨万里（宋代）

骑吏欢呼不要嗔，二千里外北归人。
殷懃自掬曹溪水，净洗先生面上尘。
咀丛间新茶二绝 其一
汪炎昶（宋代）

湿带烟霏绿乍芒，不经烟火韵尤长。铜瓶雪滚伤真味，石硙尘飞泄嫩香。
题汪宏甫三马图
楼钥（宋代）

玉花流云照夜白，开元尚想行天街。
韩李郑君俱已矣，健笔谁能如顺斋。
送武呈景耀随伯氏之金华
李孝光（元代）

驱车出东门，车行有离声。升高望城郭，嘉树何青青。

平生畏离别，乃复送子行。
七月一日，度毛竹山
范梈（元代）

毛竹山高风物幽，夜宿白云新雨收。沿溪而上钟鼓导，自昔以雨仙圣游。

久知地迥飞猿黠，新喜天空鸣鸟稠。折险萦危尽吾力，此行聊不负司秋。
卜算子·晓角才初弄
刘秉忠（元代）

晓角才初弄。惊觉幽人梦。珠压花梢的的圆，春露昨宵重。小鼎花浮动。闲把新诗诵。坐客同尝碧月团，擘破双飞凤。
五月雨
陆游（宋代）

空蒙五月雨，景气一番新。
换尽园林叶，洗空衢路尘。
山邮恼行客，野渡滞归人。
独有龟堂叟，凉风吹角巾。
游滁山二十咏 其十一 十八日游丰乐亭
郭之奇（明代）

丰山幽谷共清泉，千载惟馀永叔篇。遮莫山灵容刻露，几多残碣费磨刬。
题报恩寺方丈
刘宏（明代）

洒帚高台放眼宽，一尊携客暂盘桓。门连翠嶂市声远，窗锁白云秋色阑。

僧定自知龙钵冷，客来谁识鹤巢寒。西风半夜萧萧竹，使我篝灯几度看。
题墨妙亭
王炎（宋代）

晋唐行草可同科，乐石雕镌便不磨。
几载雨淋兼日炙，一朝云集又星罗。
要知访古搜求尽，应为凝香暇逸多。
潇潇高怀堪健羡，簿书堆案意如何。
挽御史黄公宗载母李氏
金幼孜（明代）

见说高年七十过，忍闻薤露遽兴歌。绣衣违侍云霄远，禄养荣兴雨露多。

故里乌啼悲宰树，青山马鬣暗烟萝。贤郎述德存深孝，太史书铭永不磨。
感事
李石（宋代）

轻衫轻骑雪边州，不是书生战不侯。
卧枕太阿龙夜吼，梦随水冻截河流。
和仁仲过五溪
胡寅（宋代）

沅水千年非旧波，英风元自振关河。
本怀国士知心早，岂念柽函挟恨多。
龟固有神宁豫罔，鸿虽高举畏虞罗。
椒兰从古能如此，何有沉湘作九歌。
江梅
张元干（宋代）

密雪飞花万木僵，南枝的皪待朝阳。
还知百果输先手，政为孤根压众芳。
赠诸豪寺中观水二绝句 其二
杨巍（明代）

野水僧家并作秋，把杯此地亦奇游。狂歌恐有蛟龙起，一夜惊涛溅佛楼。
杨柳枝
李商隐（唐代）

曾逐东风拂舞筵，乐游春苑断肠天。如何肯到清秋日，已带斜阳又带蝉。
送郢州郎使君
韩翃（唐代）

千人插羽迎，知是范宣城。暮雪楚山冷，春江汉水清。

红鲜供客饭，翠竹引舟行。一别何时见，相思芳草生。
次韵景仁寄君实决乐议之作
范纯仁（宋代）

馀生苦多难，所向招诋谰。前年失二子，悲肠剧刳剜。

悸魂念职守，忧患何瀰漫。叫阍辄自陈，闻者为辛酸。

朝恩俯从欲，幸忝留司官。薄廪沾甑釜，尚愧远祖丹。

西都多巨公，贤哲罗衣冠。亲炙挹高义，朝夕陪清欢。

蒹葭倚白玉，蚁蛭对层峦。肴羞屡陈列，桃梨烦雕钻。

翰林壶冰洁，秘殿朱绳端。远识固莫测，确论宜不刊。

立行皆表的，析埋亡髀髋。从容及议乐，辩论生酒阑。

相圃众如堵，楚战惴旁观。辞锋奋铦利，学海翻波澜。

解带拒班输，登坛劫齐桓。焚舟却魏武，火牛快田单。

守义若据险，持说侔执干。当仁不相让，食马几及肝。

听者如馁人，得味皆珍餐。折衷无圣师，简编阙且残。

谁能置轻重，愈见制作难。两家难未解，宜僚徒弄丸。

辨璞待炎火，知松须岁寒。善教已乃孚，大器久始完。

人虽不我合，留俾后世看。行道匪彊聒，贤蕴宁遽殚。

用舍系所逢，明哲固能安。乐天复知命，颐养资广胖。
赠僧
郑珞（明代）

桑门闻说远公贤，遁迹庐山四十年。祗树清风挥玉麈，昙花香雨拥青莲。

乾坤梦觉空中相，水月心閒定里禅。尘事相关长扰扰，虎溪何日细谈玄。
贺西平侯大人平越州
王景（五代）

元戎承制扫蛮方，踏遍先王旧战场。又见孔明擒孟获，何殊充国破西羌。

捷书入奏风云动，凯骑扬尘日月黄。圣主万年垂大统，海山无地不梯航。
饮孤山六一泉有感亭以太湖石为柱梁
方回（元代）

解后犹存石柱梁，周家九鼎尚沦亡。
此泉只是寻常水，为有欧苏姓字香。
北斋雨后
文同（宋代）

小庭幽圃绝清佳，爱此常教放吏衙。
雨后双禽来占竹，秋深一吏下寻花。
唤人扫壁开吴画，留客临轩试越茶。
野兴渐多公事少，宛如当日在山家。
平沙落雁
周忱（明代）

随阳离胡天，作阵投沙渚。影横鄂浦云，声断衡阳雨。

水留饶稻粱，哀鸣竟何苦。
句
严中和（宋代）

树影踏不醉，花香嗅却无。
北邙山
董文骥（明代）

陟彼北邙山，累累满昔贤。松柏摧为薪，原陵犁为田。

石马卧秋草，玉鱼出下泉。而况洛城内，歌舞化寒烟。

燕赵有佳人，蓬莱有神仙。一笑轻千金，一丸驻万年。
解剡孝嘉道中答溪民群来遮轿问新知县如何二
陈著（宋代）

水浅山深土半沙，刀耕火种做生涯。
今年水旱那堪说，存得妻儿能几家。
次韵胡景参制机见寿二首
陈著（宋代）

南风吹笠走长须，一轴新诗一幅书。
虎榜陈人有韩愈，鹤山佳婿得肩吾。
行年八十死将似，求活须臾计已疏。
惭愧珍羞□初度，忽忘门户是穷儒。
武陵春（和王叔度桃花）
赵师侠（宋代）

一阵晓风花信早，先到小桃枝。冉冉红云映翠微。开宴忆瑶池。

冉乱分飞贪结子，芳径自成蹊。消得刘郎去路迷。肠断武陵溪。
夏闺词
蔡见先（清代）

万叶阴成绿满梢，日长昼永线针抛。藕丝试雪看泥拔，环佩鸣风和竹敲。

愠解焦琴歌曲熟，凉招团扇爱恩包。无端妒煞鸳鸯处，梦稳荷池颈刎交。
牧童
邵雍（宋代）

随行笠与蓑，未始散天和。暖戏荒城侧，寒偎古冢阿。

数声牛背笛，一曲陇头歌。应是无心问，朝廷事若何。
踏莎行
李朝卿（宋代）

月挂琼钩，日添绣线。骑花翻浪重帘卷。风传环佩晓珊珊，画堂羯鼓催开燕。

翠缕香凝，玉膏酒滟。仙翁莫诉玻璃满。凤衔丹诏下云电。千秋长在黄金殿。
江神子（劝酒）
李壁（宋代）

露荷香泛小池台。水云堆。好风催。宝扇胡床，无事且徘徊。帘外海榴裙一色，判共釂、两三杯。

此怀能得几番开。玉山颓。不须推。回首慈恩，前梦老堪咳。好是上林多少树，应早晚、待公来。
以读书破万卷下笔如有神为韵赋十诗送赵然然
方回（元代）

博学果何谓，书不可不读。
子思继以审，子夏继以笃。
是皆返诸心，夫岂泥简牍。
试一凭危楼，万里送鸿鹄。
上己三首
杨万里（宋代）

雨冷风酸数日强，老怀不可更禁当。
春寒幸自归将去，唤取重来是海棠。
次韵季共古意三首 其二
周紫芝（宋代）

人生结绸缪，捐情誓苍旻。恩爱那得长，故交不如新。

蹭蹬迫岁晚，坎壈悲斯人。举世亦何有，知心繄夫君。
徐州
陈孚（元代）

项王熊豹姿，气欲吞天下。大呼渡河来，山岳如崩瓦。

当其火秦渡，血涌渭水赭。嗔目叱诸侯，胆落毛发洒。

谁知阴陵路，浩歌泪如泻。惟徐乃故都，昔此奠宗社。

尚想岩台上，铁槊拥万马。酒酣笳鼓鸣，旌旗蔽原野。

及今亦何有，荒棘秋满把。皇天祚真主，神器不可假。

岂有时雨师，刈人如土苴。天亡君勿悲，为君奠罍斝。
禽言十咏·泥活活
姚勉（宋代）

黄梅蒸雨已几时，路泥活活没马蹄。
前山咫尺似千里，十步九马行人疲。
漫塍白水秧欲老，黄云渐黑麦欹倒。
泥污后土何时乾，天若怜农放晴好。
次韵毛君偶成
苏辙（宋代）

年来衰病正相兼，薄宦奔驰尚未厌。
诗句空多浑漫与，俗缘已未不须添。
聱牙向物知难合，疏懒怜公独未嫌。
时听渊明咏归去，犹应为我故迟淹。
寄侍郎王曙偈
释警玄（宋代）

吾年八十五，修因至於此。
问我归何处，顶相终难睹。
示君时弟刈禾有感
彭汝砺（宋代）

终朝风且息，五日雨奚妨。白嫩禾先老，黄花菊拟香。

大夫誇作赋，公子恨无裳。曷日同舟去，白彪池水阳。
寻纪道士偶会诸叟
李益（唐代）

山阴寻道士，映竹羽衣新。侍坐双童子，陪游五老人。

水花松下静，坛草雪中春。见说桃源洞，如今犹避秦。
望秦川歌 其四
周麟之（宋代）

蜀山春动锦江流，水绿山青总是愁。愁绝不堪山上望，无人解与月宫游。
驻跸灵岩
弘历（清代）

塔影遥瞻碧汉中，梵王宫侧旧离宫。观民展义因时切，石栈云离有路通。

竹籁萧萧喧处静，梅花漠漠白边红。太湖万顷轩窗下，坐辨洞庭西与东。
林处士挽词
叶适（宋代）

尚平接马弟，仿佛记前身。
海阔元随浪，山高别领春。
难招古渡外，空老夕阳滨。
顺怕无生灭，君应了正因。
闻雁
梅尧臣（宋代）

湿云夜不散，薄处微有星。
孤雁去何急，一声愁更听。
心应失旧侣，翅已高青冥。
几日江海上，凫鸥共满汀。
短歌行赠王郎司直
杜甫（唐代）

王郎酒酣拔剑斫地歌莫哀！我能拔尔抑塞磊落之奇才。
豫章翻风白日动，鲸鱼跋浪沧溟开。且脱佩剑休徘徊。
西得诸侯棹锦水，欲向何门趿珠履？
仲宣楼头春色深，青眼高歌望吾子，眼中之人吾老矣！
戊戌生日二首
方回（元代）

客舍逢生日，邻家送寿星。
循彝须答礼，恃熟莫忘形。
把笔迟赓和，开樽共醉醒。
五儿一随侍，心窃愧椿庭。
示周道士
白玉蟾（宋代）

人行秋色里，诗入画图中。
笑指白云顶，猿啼第一峰。
题昭州田廷亮书稿后
乐雷发（宋代）

少海无波鹤禁虚，满朝闭口养曹蜍。
白袍乌帽和宁外，却有山人请建储。
春初骤暄一夕梅尽开明日大风花落成积戏作
陆游（宋代）

暖逼梅花烂漫开，飘零便恐付苍苔。
更堪连夜风如许，似妒愁人把一杯。
偈颂二十四首
释智遇（宋代）

同门出入，未尝谩你。
诸人苟或粉饰太过，山僧只得掩耳。
离居
刘子翚（宋代）

马嘶何陇暮，有意念离居。
去路经秋雨，行装一担书。
穷知身计拙，病觉世缘疏。
晓枕残归梦，翻然忆旧庐。
梦游木香洞府
郝经（元代）

月窗青锦麝尘寒，梦绕烟条露蕊看。但觉身轻似蝴蝶，种香风物异槐安。
水龙吟（东宫寿词）
曹勋（宋代）

嫩凉微袅，秋容乍肃，迥觉凉如水。重阳已近，岩华增秀，一钩天水。香动前星，气横文圃，荣光呈瑞。仰宸心密眷，行都正牧，兵民奉、神明治。

金殿朝回燕适。肆武功、文德咸备。萧闲翰墨，惟亲书史，不寻罗绮。欢动宸严，宴开鹤禁，生朝和气。愿青宫布政，龙楼问寝，同千万岁。
大暑松下卧起二首 其一
陈天瑞（宋代）

迅翻趋炎歊，高标閟幽雅。隐士何所营，茇之清荫下。

故居禾黍生，帡幪若大厦。熟卧南风边，飞梦游虞夏。

五弦天上鸣，击壤歌满野。起来记遗音，析薪有樵者。
拟题镇海楼
孙承恩（明代）

楼开沧海郁岧峣，弹压三吴不敢骄。千尺荡摇波影乱，八窗吞吐野云飘。

中天笑语疑应近，蓬岛神仙或可招。回首家山邈何许，归心一片溯秋潮。
生平口号
夏完淳（明代）

生平无计更依刘，短发蒙茸愧楚囚。十载莺花迟暮客，三春烟雨别离愁。

浮生碟梦庄周榻，壮志鸱夷范蠡舟。同学少年零落尽，飘然江海一沙鸥。
落枣
洪咨夔（宋代）

杨柳天机浅，樱桃世态深。
空山鸠问答，肥水鹜浮沉。
格物知穷理，观时会省心。
最怜谁氏女，沙裹日淘金。
怀古十首 其一 燕台
陈恭尹（清代）

燕南燕北战争馀，白草漫漫雪色初。河渡坚冰通下博，关门沙路走居胥。

死求马骨言终验，生揕秦胸计已疏。犹有兴亡数行泪，夜来弹与乐君书。
赠八岁楚童谙字韵者
董其昌（明代）

能赋方圆动静诗，澜翻反切亦如之。京华无限簪缨客，识字何如八岁儿。
送李巨源赴洮湖陈氏馆
苏庠（宋代）

蟠胸历历邺侯书，落笔奔奔走坂车。办作五言玉节信，直拚病渴马相如。
粉蝶儿
龚翔麟（清代）

趁好风儿，一双两双得意。楝花枝、夜来浓睡。恣轻狂，采遍了、满园红碎。

惹罗巾扑取，鬓边增媚。

鹅溪墨浪，偏爱画手情思。引衔蝉、药苗游戏。逗春波，旋绣入、舞衣裳里。

伴芙蓉秋岸，晓霜同醉。
金钱菊 其二
史铸（宋代）

天女将图买断秋，算来白帝价难酬。金钱满閤翻嫌富，撒向幽丛竟不收。
近试上张水部
朱庆馀（唐代）

洞房昨夜停红烛，待晓堂前拜舅姑。
妆罢低声问夫婿，画眉深浅入时无。
己卿岁四月二十七日自湖州赴宜春郡余杭出陆
葛立方（宋代）

发轫出江津，晴熏绿野匀。
泉声漱莎石，岚翠湿衣巾。
天近云冲马，林深鸟唤人。
将身入图画，谁复羡麒麟。
物情
李咸用（唐代）

谁分万类二仪间，禀性高卑各自然。野鹤不栖葱蒨树，

流莺长喜艳阳天。李斯溷鼠心应动，庄叟泥龟意已坚。

成是败非如赋命，更教何处认愚贤。
渔家傲（次韵赠戴时行）
王灼（宋代）

漠漠郊原荒宿草。黄花趁得秋风早。万里岷峨归梦到。东篱好。未应花似行人老。

古往今来成一笑。为君醉里销沈了。不用登临欹短帽。愁绝□。吴霜点鬓教谁扫。
司马君实端明独乐园
苏辙（宋代）

子嗟丘中亲艺麻，邵平东陵亲种瓜。
公今归去事农圃，亦种洛种千本花。
修篁绕屋韵寒玉，平泉入畦纡卧蛇。
锦屏奇种劚崖窦，嵩高灵药移萌芽。
城中三月花事起，肩舆遍入公侯家。
浅红深紫相媚好，重楼多叶争矜夸。
一枝盈尺不论价，十千斗酒那容赊。
归来曳履苔迳滑，醉倒闭门春日斜。
车轮班班走金毂，印绶若若趋朝衙。
世人不顾病杨绾，弟子独有穷侯芭。
终年著书未曾厌，一身独乐谁复加。
宦游嗟我久尘土，流转海角如浮槎。
归心每欲自投劾，孺子渐长能扶车。
过门有意奉谈笑，幅巾怀刺无袍靴。
舟中戏作俳体 其一
李彭（宋代）

皎齿青娥倚柁楼，楚波微动晚风秋。不辞自去迎桃叶，两桨还须送莫愁。
八咏楼
谢翱（宋代）

江山此愁绝，寒角梦中吹。
飞鸟过帆影，游尘空戟枝。
水交明月动，槎洑故州移。
已薄齐梁士，犹吟沈约诗。
乐府古题序 其四
元稹（唐代）

因兹请休和，虏往骑来过。半疑兼半信，筑城犹嵯峨。
淘江访林德凤茂才
徐熥（明代）

一榻茅茨倚翠微，暂将生计托渔矶。门当濑水潮常早，路绕方山客到稀。

窗外竹声喧午枕，庭前花片点春衣。与君相见即相别，月落江头未忍归。
秋晴泛舟过董家舍
张祥鸢（明代）

秋水碧如玉，秋树红于花。
酒船缘岸转，溪路逐村斜。
菱荇乱柔橹，凫<巾狎>浅沙。
所亲居近远，隔浦问人家。
癸卯岁旦
戴复古（宋代）

淳佑第三载，正朝把一杯。
老夫真是病，贺客不须来。
择日修茅屋，当春觅柳栽。
新年莫多事，且放好怀开。
送黎德升出守眉州
洪咨夔（宋代）

同是郾城客，对床如弟兄。
秋风双鬓改，落日寸心明。
终古方书在，随时局面更。
公余经济学，讲贯不嫌精。
元和十二年淮寇未平诏停岁仗愤然有感率尔成章
白居易（唐代）

闻停岁仗轸皇情，应为淮西寇未平。不分气从歌里发，

无明心向酒中生。愚计忽思飞短檄，狂心便欲请长缨。

从来妄动多如此，自笑何曾得事成。
和仲远留题方锐长老方丈
韦骧（宋代）

当知迷悟不相因，举手如何拂鉴尘。试问禅翁住方丈，近来多少晚参人。
奉答雅均途中见寄二首 其一
强至（宋代）

浊流非猛激，无以顿澄明。此邑先膏润，今予力洁清。

人皆疑矫行，君独照真诚。一得途中什，譊譊众口平。
五十自寿集唐五十首 其四十九
瞿士雅（清代）

昨是儿童今是翁，百年身世似飘蓬。西山日落东山月，北地花开南地风。

如觉浮生无住著，判将命运付穷通。

可怜扰扰尘埃里，填海移山总是空。
宿滑县和壁上韵
沈丙莹（清代）

三九严寒苦忆家，轮蹄已瘁客程赊。荒村遍是三毛饭，淡水艰于七品茶。

漫说燕台搜骏骨，剧思乡树著梅花。白云深处频回首，亲舍迢遥霅水涯。
赠邵格之
王廷陈（明代）

清江落日片帆来，野老柴门向夕开。四海风烟双短剑，百年天地几深杯。

图书静室幽人兴，鼓角寒城远客哀。旅雁宾鸿随去住，楚云吴岫各徘徊。
送杨寺丞浑父帅安康
沈继祖（明代）

杨子声名鹤在阴，诗书作帅有谋深。
开关入洛平如掌，击楫中流酬此心。
胡运只今那得久，齐疆指日自归侵。
君当草奏摅忠愤，所领州名力去金。
白纻歌九首 其六
张率（南北朝）

夜寒湛湛夜未央。华灯空烂月悬光。从风衣起发芬香。为君起舞幸不忘。
和李公择赴历下道中杂咏十二首 吕梁
苏辙（宋代）

出没悬流虽有道，凭陵险地本无心。
未能与物都无碍，咫尺清泉亦自深。
和洪倅陈元德韵同庚
萧立之（宋代）

仕隔同年面，诗寻晚岁盟。犹堪永今夕，未觉负馀生。

湖近官居好，梅寒客意清。何须愁夜雨，百草为春荣。
读友人诗
杜荀鹤（唐代）

君诗通大雅，吟觉古风生。外却浮华景，中含教化情。

名应高日月，道可润公卿。莫以孤寒耻，孤寒达更荣。
兑桥步洪韵
许及之（宋代）

桥上所经过，秋成正乐郊。儿童惊衮绣，丞相只衡茅。
老将篇
张方平（宋代）

圣明天子仁且英，海寰内外归神灵。辞客相夸凤凰诏，功臣不貌麒麟形。

绣旗尘卷霞纹闇，古剑秋涩铜花青。尚馀旧爱征西马，待从日仗登云亭。
祇事昭陵述感
黎民表（明代）

日角常瞻御榻前，岂知人世有桑田。
金媵顾命留三相，玉辇升中已一年。
封似灞陵终用俭，衣留轩冢合成仙。
微臣握管恩偏重，痛彻龙髯上九天。
思蜀
陆游（宋代）

白帝城边八阵碛，青城山下丈人祠。
英雄不生僊又去，零落草间多折碑。
良月二十一日郡庠置酒炉亭劳余出山且取子美
陈著（宋代）

江湖宽相容，风马留更勤。
襄阳或可传，北山若为文。
再用前韵谢桃巷
林希逸（宋代）

清吟思涌似回澜，家数他年比务观。歌舞丛中知散易，功名纸上要留看。

吹残柳雪寒仍在，数尽花风春欲阑。好景纵多公不饮，谁论曲糵向江干。
初食生荔枝二首 其一
洪炎（宋代）

六月寓闽山，初逢荔子丹。皱红分颗颗，凝白作团团。

品目诚无限，珍甘拟亦难。不劳走马使，安坐得加餐。
刘生
杨炯（唐代）

卿家本六郡，年长入三秦。白璧酬知己，黄金谢主人。

剑锋生赤电，马足起红尘。日暮歌钟发，喧喧动四邻。
满庭芳 老墙根访蔗山园看菊赠主人
张祥河（清代）

篱角黄疏，墙根秋老，好句觅向谁边。石湖新谱，花发范村前。

霜谁偏饶烂漫，都埽却、荒径寒烟。君知否、提壶健者，供养已经年。

经年。閒里过，多情夜雨，白发三千。便家无山住，境亦神仙。

我欲狂歌置酒，拚一醉、舞蔗当筵。归来后、镫青月白，残梦故乡天。
答冲雅上人亦草书并诗
梅尧臣（宋代）

经月不出户，堂上多绿苔。
忽有方外客，衣披稻畦来。
来从青山下，手把纨素裁。
笔草数行字，瘦蛇起春雷。
渴墨未散雾，屈角麟欲开。
装为两大轴，置我并琼瑰。
懒瞠长须奴，挂壁不扫埃。
智永与怀素，其名久崔嵬。
师今继此学，入神在徘徊。
未料辄以我，便比和羹梅。
我心常苦酸，得姓何可能。
寄徐明叔郎中
王洋（宋代）

雪酿寒浆冻结醅，独谣兴懒自持杯。
聊凭书诘徐居士，许折梅花不寄来。
病中思归
方氏（明代）

岚气炉烟合，疏灯影素移。
愁生零雨夜，病值落花时。
梦里乡音近，天边雁字迟。
床头闲月色，心事薄光知。
点绛唇
袁去华（宋代）

徙倚虚檐，柳阴疏处看飞鸟。水平池沼。云影闲相照。

点翰舒笺，字密蝇头小。还揉了。路长山杳。寄得愁多少。
江行即事八首 其八
李纲（宋代）

一重一掩翠参差，路入桃源客意迷。江雾晓分山远近，浦鸥闲送棹东西。

颇欣岭表佳泉石，闻道江南多鼓鼙。稚子候门应念我，提携来共此幽栖。
宫词 其七十七
赵佶（宋代）

戎裘殊丽学弯弓，十指纤柔力未充。多被朋侪齐谑笑，强颜无奈脸莲红。
送程相音返关中为尊人朴庵先生寿 其一
屈大均（明代）

秋风首路出台关，西指秦中一骑还。南海珠归文笔里，罗浮花在綵衣间。

壶觞晚就轩辕观，射猎朝过祋祤山。堂上知君尊老健，桃红不及岁星颜。
应召甘露诗
邢邵（南北朝）

膏露且渐洽，凝液汭旌旗。草木尽沾被，玉散复珠霏。

谁谓穹昊远，道合若应机。
感遇·之卅四
陈子昂（唐代）

朔风吹海树，萧条边已秋。
亭上谁家子，哀哀明月楼。
自言幽燕客，结发事远游。
赤丸杀公吏，白刃报私仇。
避仇至海上，被役此边州。
故乡三千里，辽水复悠悠。
每愤胡兵入，常为汉国羞。
何知七十战，白首未封侯。
泾阳道中怀𢡟君
康海（明代）

官舍草初青，君应坐小亭。谩吟谁共续，高论我常听。

莫叹冯唐老，终期阮籍醒。由来丈夫志，唾手出青冥。
句
辛炳（宋代）

有节松筠方直操，无言桃李尽成蹊。
上分水岭
张嵲（宋代）

夜半风撼山，苦雨歇初晓。
高峰吹成冰，草树叶尽缟。
行行入云中，稍稍临木杪。
恍疑天宇近，渐觉溪溜小。
挺身陵绝顶，夐与人代杳。
篁竹互蒙笼，风峦亘萦绕。
乃知七闽境，如此平地少。
攻击固其然，割据亦可考。
始悟淮南书，铺陈苦未了。
右顾远中原，前瞻临岭峤。
边马犹乱华，淮濆尚云扰。
故乡岂不怀，甘心混蛮獠。
九夷傥可归，吾愿从高鸟。
王常博寄示沌路七诗李肩吾用韵为予寿因次韵
魏了翁（宋代）

竹外蒲牢敂晓鲸，玉珂金钥恍心惊。
断章韩愈赊七字，臣罪当诛王圣明。
犬妖歌
佚名（隋代）

言我不能歌，听我歌梅花。今年故复可，柰汝明年何。
一碧万顷堂
曹彦约（宋代）

乞得湖光万顷多，傍如九叠更嵯峨。
百年未死须闲在，一日不来如景何。
意远已知贪雪月，身安犹欲镇风波。
只愁顽似云间石，更有何人为琢磨。
谢公挽词三首
欧阳修（宋代）

始见行春旆，俄闻引葬箫。笑言犹在耳，魂魄遂难招。

天象奎星暗，辞林玉树凋。朔风吹霰雪，铭旐共飘飘。
清风阁
王安石（宋代）

飞甍孤起下州墙，胜势峥嵘压四方。远引江山来控带，平看鹰四去飞翔。

高蝉感耳何妨静，赤日焦心不废凉。况是使君无一事，日陪宾从此倾觞。
西湖八景 其四 水晶初月
徐熥（明代）

孤山深处水晶宫，画舸归来信晚风。欸乃歌残天似水，一痕新月上湖东。
再赋
洪适（宋代）

幽壑藏云水作声，纫兰入室好风清。高蜚便有缥缥意，进筑如开荡荡城。

百尺楼成同日涉，四时花发匪朝荣。园池如许谁言小，但放刍荛雉兔行。
真妃吹玉箫图
金涓（元代）

此声不许凤凰知，谁遣猪龙耳畔吹。吹到綵云惊散处，断肠声在落花枝。
欲雪复晴
梅尧臣（宋代）

阴云不成雪，碧瓦有繁霜。
日气生帘额，冰条结井床。
飞乌鸣自乐，古木昼仍殭。
谁意斗晴後，苦寒胜北方。
和何宁谷韵
何梦桂（宋代）

一曲樽前浩浩歌，流年容易隙驹过。
眼前白发故人少，郭外表枫古冢多。
流水不弹嗟老矣，雍门欲听奈愁何。
回头城阙应非昔，还记千年老鹤么。
纵笔
陆游（宋代）

拖得乌藤到处行，看山看水眼犹明。
但期少健游潼华，岂必长生似老彭。
一緉青鞋吾事了，半甔绿酒万缘轻。
安知不作希夷叟，生长兵间老太平。
三桥诗·右飞盖
欧阳修（宋代）

鸣驺入远树，飞盖渡长桥。
水阔鹭双起，波明鱼自跳。
新秋病起
白居易（唐代）

一叶落梧桐，年光半又空。秋多上阶日，凉足入怀风。

病瘦形如鹤，愁焦鬓似蓬。损心诗思里，伐性酒狂中。

华盖何曾惜，金丹不致功。犹须自惭愧，得作白头翁。
夜集赠吕仲木
何景明（明代）

石室抽书旧，金门待诏来。官勋三载见，客抱此宵开。

刘向本经术，马迁真史才。斯文久寥落，望子早登台。
燕余寄月窗兄三首
陈著（宋代）

雨泣镫花夜一更，醉中忘却语诗盟。
料应独立南窗下，猛拍阑干万斛情。
奉使京西呈诸公
孔平仲（宋代）

金科备使提三千，石马泥牛鞭不前。丝麻民足吾何言，竹舆山行秋雨眠。

匏黄芋紫汉江上，土人当有庞葛贤。革车战舰今不然，木杪凤栖龙戏泉。
赠尅择徐吉甫
文天祥（宋代）

东望会稽山，穆陵郁岧峣。
卜壤藏剑履，伯也昭其劳。
昔者游仙人，龙耳致君王。
君家世其传，芳踵畴可量。
青囊落君手，辩语如何河。
寻云履高阜，汤汤俯长波。
朔风渺天垂，万进草离离。
安得结方轨，为君起遐思。
登楼望水
顾况（唐代）

鸟啼花发柳含烟，掷却风光忆少年。
更上高楼望江水，故乡何处一归船。
次韵张守涂中逢节二首 其一
陈造（宋代）

涂中岁遒尽，江影暮澄凝。柏酒惟宗武，河梁似李陵。

问津田叟傲，捩柂长年能。系缆才沙觜，人家已上灯。
句 其一
高似孙（宋代）

砚湿舂锄雨，垆腥郭索泥。
棉花
马苏臣（清代）

五月棉花秀， 八月棉花干。
花开天下暖， 花落天下寒。
陈仲醇小象李是庵所绣也为半查赋
全祖望（清代）

是庵图绘好，绣丝乃更精。恍然三江上，见兹老鲰生。

槁项一布衣，不胫驰高名。万古黄漳海，严事与心倾。

得此定非易，乃公未可轻。翻多所著书，身后受詈声。

马郎真好事，高阁怀孤清。风流感妙黹，珍重为多情。

闲将玉露酒，相对酹南荣。一枝早梅花，洁供在胆瓶。
偈颂一百二十三首
释崇岳（宋代）

分明月上长珊瑚，一段风光烁太虚。
大地众生同受用，如来藏里本来无。
又叠前韵二首 其二
洪炎（宋代）

棋局醒心过博局，棋声娱耳胜琴声。少年此戏殊不恶，坐隐时闻夜达明。
送陈颂南罢官归闽
沈维鐈（清代）

太丘一疏重朝端，天语亲褒真谏官。恋阙未宜投劾早，筹时弥觉直言难。

归装千卷添行色，胜地重阳结古欢。我亦鸳湖垂钓客，南天极望暮云寒。
山行
汤志道（宋代）

攀藤缘绝壑，野鹿场边去。
鸟衔山果来，落上鹿眠处。
戈壁杂诗
宋伯鲁（清代）

沙枣不辞丑，白杨相竞高。鸟巢拱落木，兽骨委秋壕。

野步殊能健，长吟亦自豪。此行多胜侣，万里忘尘劳。
宫词
宋白（宋代）

天玉风清北内闻，东朝相庆册储君。
春坊晓奏元良瑞，鸡戟门西现彩云。
十一砺四首 其一
郑思肖（宋代）

钱塘帝王都，宫阙高崔嵬。盛治蔼无外，鼓舞如春台。

咸淳圣人去，山崩龙虎摧。弹指变晦冥，铁围生劫灰。

丈夫吐一语，霍落飞风雷。直排四海水，并走天外来。

手濯天地壳，永劫绝纤埃。唤醒群盲儿，欢喜双眼开。
奠唐少梁晋仲兄弟墓下
范成大（宋代）

当年连璧气如蜺，人许跻攀九列齐。
黄壤一时埋玉树，青云何处用丹梯？
生平书札频双鲤，岁晚交情但只鸡。
眼底伤心难制泪，宁论宿草已萋萋。
句 其一
龚况（宋代）

贪山借船赏，嗜酒典琴沽。
和裴舍人观田尚书出猎
杨巨源（唐代）

圣代司空比玉清，雄藩观猎见皇情。云禽已觉高无益，

霜兔应知狡不成。飞鞚拥尘寒草尽，弯弓开月朔风生。

今朝始贺将军贵，紫禁诗人看旆旌。
登万寿阁望华山
王熊伯（清代）

巍峨西岳镇西京，杰阁朝凭爽气清。五里雾披三辅晓，半空云卷万峰晴。

芙蓉彩翠窗前落，海日光华掌上生。见说玉姜犹不死，御风何处正吹笙。
卜算子 拟萧閒
王鹏运（清代）

把酒酹黄花，人尽陶彭泽。三径无资也是归，此意谁能得。

漫颂无风诗，自愧南村宅。凭仗秋山为解嘲，明秀森寒碧。
钓鱼湾
储光羲（唐代）

垂钓绿湾春，春深杏花乱。
潭清疑水浅，荷动知鱼散。
日暮待情人，维舟绿杨岸。
颂古四十四首
释师范（宋代）

大士错解注，志公错注解。
臭肉积屠门，堪笑无人买。
春尽偶书七言四韵奉承采览
李建中（宋代）

粉闱丹地白头深，书殿分廊寓直人。
不怕花枝惊老眼，可无诗直送残春。
因嗟红影随风去，犹为青丛绕槛频。
更把华灯照深夜，一年情味隔音尘。
夜坐呈外舅
王柏（宋代）

略无家具可经营，有子顽冥秘锢深。
岁月自催忙里客，功名不著静中心。
诗非得意贫难遣，酒已忘情恨莫禁。
坐对冰翁无可语，孤灯残火伴清吟。
鸡鸣台
范镇（宋代）

古人惟恃众心城，何事秦皇苦好兵。本设函关禁奸诈，不知半夜有鸡鸣。
光绪庚寅出都赠沪江陆较书八首 其六
夏曾佑（清代）

晓风残月极空濛，优唱屯田旧曲工。终古栖鸦徒绕树，柔条无分系冥鸿。
安次山挽词 其二
沈与求（宋代）

晓殿传催玉笋班，东风小立照衰颜。临分愧我江湖上，伏节悲衰矢石间。

往事凄凉千古恨，旧交零落几人还。殊方更致生刍奠，目断高丘涕泪潸。
送王纯白郎中赴闽漕
范成大（宋代）

声利场中百战鏖，今谁勇退似公豪。
缓寻南粤千山路，先破西兴百尺涛。
平日曼容嫌禄厚，他年文本叹官高。
才名政尔归安往，富贵追踪未可逃。
双豀馆
白玉蟾（宋代）

两点文章翰墨星，夜翱双鹤入青冥。
楼前为忆张华剑，八百年来无自腥。
题柯敬仲梅竹图二首 其一
郑元祐（元代）

苔石相依葆岁寒，凭谁翠袖倚阑干？玉文堂上萧萧雨，墨沈于今尚未乾。
题四兰
释绍昙（宋代）

一再荒林雪，全身掩薜萝。
直饶埋没得，争柰鼻头何。
余邦英惠小山新芽作小诗三首以谢
陆游（宋代）

平时共语不成些，痴坐空雕藜苋肠。
谁遣春风入牙颊，诗成忽带小山香。
偈颂十六首
释如净（宋代）

心田法地有灵苗，不动金锄耕步休。
何事长松修竹下，风师雨客逐春秋。
华山
文同（宋代）

石莲峨峨横紫霄，中泻万丈银河水。
安得大箭长八尺，欲与天神博于此。
水调歌头·魏右初、李绩臣来饮
陆震（清代）

闭户已经月，忽喜故人过。示客床头酒在，急取醉颜酡。

老去魏公殊健，痛饮还能一斗，高咏当狂歌。李子独靡乐，晚岁计无那。

妇长怨，儿女辈，钟百疴。门东索饭，无礼叫怒一何多。

话此真堪三叹，我谓只应一笑，尔欲奈贫何。且进杯中物，未暇恤其他。
点绛唇·新月娟娟
汪藻（宋代）

新月娟娟，夜寒江静山衔斗。起来搔首，梅影横窗瘦。
好个霜天，来却传杯手。君知否？乱鸦啼后，归兴浓于酒。
题金山
龙大渊（宋代）

梵天台殿枕江流，形胜先推第一洲。
不战屈人当设险，楼船况有万貔貅。
第五兄揖到太傅竟陵王属奉诗
王寂（南北朝）

兰馥春林，松贞秋坂。匪霜匪风，宁高宁远。玉华彼川，琛先兹巘。

至德绸缪，嘉英缱绻。

西周择才，东京得士。明明大齐，显允君子。芳华早照，徽声夙美。

如彼招摇，不功而歭。

天遥远汉，日华月丽。彦无沉隐，贤岂幽滞。如兰斯芬，如花斯蒂。

臣实有恭，皇亦有惠。

周旦绵邈，汉光遥缅。左右匡弼，朝夕台铉。嘉王副兹，声迈前典。

谁奉神轩，匪德无践。

寒林泛月，霜峰淡烟。浊樽湛澹，清调连绵。顾寻出处，中襟闵然。

曷为赞仰，敢献微篇。
锦城曲
温庭筠（唐代）

蜀山攒黛留晴雪，簝笋蕨芽萦九折。
江风吹巧剪霞绡，花上千枝杜鹃血。
杜鹃飞入岩下丛，夜叫思归山月中。
巴水漾情情不尽，文君织得春机红。
怨魄未归芳草死，江头学种相思子。
树成寄与望乡人，白帝荒城五千里。
抽添颂
周无所住（宋代）

识得真心无不遍，自己不明被物转。
可怜无限守株人，退铅进汞错方便。
岳州 其一
周启运（清代）

九派长江浩荡来，巴州古号小蓬莱。台能铸鼎千年在，楼为临湖四面开。

旧井潮寒空忆柳，仙山水冽尚呼梅。不知家住湘西客，日过湘君醉几回。
少年游·朝云漠漠散轻丝
周邦彦（宋代）

朝云漠漠散轻丝。楼阁淡春姿。柳泣花啼，九街泥重，门外燕飞柳。
而今丽日明金屋，春色在桃枝。不似当时，小桥冲雨，幽恨两人知。(小桥 一作：小楼)
和彭蠡月夜汎舟落星湖
朱熹（宋代）

长占烟波弄明月，此心久矣从谁说。只今一舸漾中流，上下天光两奇绝。

回头忽见西郭门，尚喜苏仙有遗烈。问予何事却回船，尘土涴君头上雪。
题海盐南馆
张祜（唐代）

故人营此地，台馆尚依依。黑夜山魈语，黄昏海燕归。

旧阴杨叶在，残雨槿花稀。无复南亭赏，高檐红烛辉。
和微之诗二十三首。和酬郑侍御东阳春闷放怀追越游见寄
白居易（唐代）

君得嘉鱼置宾席，乐如南有嘉鱼时。劲气森爽竹竿竦，

妍文焕烂芙蓉披。载笔在幕名已重，补衮于朝官尚卑。

一缄疏入掩谷永，三都赋成排左思。自言拜辞主人后，

离心荡飏风前旗。东南门馆别经岁，春眼怅望秋心悲。

昨日嘉鱼来访我，方驾同出何所之。乐游原头春尚早，

百舌新语声椑椑。日趁花忙向南拆，风催柳急从东吹。

流年惝怳不饶我，美景鲜妍来为谁。红尘三条界阡陌，

碧草千里铺郊畿。馀霞断时绮幅裂，斜云展处罗文纰。

暮钟远近声互动，暝鸟高下飞追随。酒酣将归未能去，

怅然回望天四垂。生何足养嵇著论，途何足泣杨涟洏。

胡不花下伴春醉，满酌绿酒听黄鹂。嘉鱼点头时一叹，

听我此言不知疲。语终兴尽各分散，东西轩骑分逶迤。

此诗勿遣闲人见，见恐与他为笑资。白首旧寮知我者，

凭君一咏向周师。
孺人林氏
刘麟瑞（元代）

两家累世结昏姻，阀阅崇崇作宋臣。忠贯鸰原期报国，刑驱鸳宋誓全身。

名传闽峤花如玉，血染吴钩草作茵。魂隐暗香千树里，倾城倾国愧斯人。
颂古三十一首
释如本（宋代）

南泉麻谷与归宗，道眼元来总不通。
去礼国师瞻相好，区区只到半途中。
姑苏杂咏 千人石
高启（明代）

池上无陀石，千人列坐曾。
如今趺夜月，唯有一山僧。
咏菊 其三
黄锦（明代）

眼底寻芳歇，清霜烱数株。晶晶天宇澹，落落野篱孤。

幽赏嗟谁工，浊醪吾自呼。柴桑千载后，惆怅几为徒。
颂一百则
释重顯（宋代）

团团珠绕玉珊珊，马载驴驼上铁船。
分付海山无事客，钓鳌时下一棬挛。
与张草庐予欲嗣奏聘君草庐寄声止予歌以答之
赵汝腾（宋代）

姑蔑之墟，郡郭之隅。
幽閴兮陋巷，卑渫兮绳枢。
真人兮匵藏，道貌兮山臞。
有时兮过市，徐行兮当车。
天津游兮闻鹃而慨汉，鹿门登兮采药而踌躇。
明月兮啸咏，白云兮卷舒。
我评其人，陶邵之徒。
畴昔岁兮司银台，力抗疏兮徵玉庐。
朝奏墨兮欲下，暮出昼兮尼。
诸君一笑兮草芥，余三惜兮璠玙。
拟笺天兮嗣请，近因风兮止余。
仰高致兮慕予，积卑忱兮原摅。
善不进兮不已，终当谅乎纯愚。
陈撄宁既刊周左司太仓稊米集于阜阳赵使君复
项安世（宋代）

乡人长幼班以年，戚烟远近合以连。
未如骨肉金石坚，祖孙父子其属天。
诗人一炷仓稊烟，玉川拜后撄宁前。
如念尔祖思厥先，非真有闻胡傅焉。
汉馀师法忌袭沿，谱系散落观者眩。
玉川摇首吾不然，持此薄命将谁妍。
尚来得法双膝穿，老矣重任犹承肩。
有能一鏃直我弦，两手付汝□□□。
君不见大书深刻开重元，偏四大海求其傅。
上沙遇雨快凉
范成大（宋代）

刮地风来健葛衣，一凉便觉暑光低。
云头龙挂如垂箸，雨在中峰白塔西。
偶作秋英八种各题以诗 其八 蓼
弘历（清代）

秋波一片霞，写影称疏斜。夜月难分色，栖鸿稳荻花。
西阁曝日
杜甫（唐代）

凛冽倦玄冬，负暄嗜飞阁。
羲和流德泽，颛顼愧倚薄。
毛发具自和，肌肤潜沃若。
太阳信深仁，衰气欻有托。
欹倾烦注眼，容易收病脚。
流离木杪猿，翩跹山颠鹤。
用知苦聚散，哀乐日已作。
即事会赋诗，人生忽如昨。
古来遭丧乱，贤圣尽萧索。
胡为将暮年，忧世心力弱。